เร่งคลอดเกณฑ์รับธุรกิจโฮลดิงส์ ดึงทุนไทยในตปท.เข้าตลาดหุ้น
ก.ล.ต.ร่างเกณฑ์รับธุรกิจโฮลดิงส์ หนุนธุรกิจไทย
5 มี.ค. 2555

ก.ล.ต.ร่างเกณฑ์รับธุรกิจโฮลดิงส์ หนุนธุรกิจไทย
ไปลงทุนต่างประเทศเป็นศูนย์กลางระดมทุนในภูมิภาค เตรียมจัดสัมมนาให้ข้อมูลความรู้รับมือพม่า เปิดประตูลงทุน
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.อยู่ระหว่างจัดทำเกณฑ์รับธุรกิจโฮลดิงส์ที่ไปลงทุนในต่างประเทศเข้าจดทะเบียนในตลาดหลักทรัพย์ คาดว่าเกณฑ์ดังกล่าวจะคลอดเร็วๆ นี้
สำหรับรูปแบบโฮลดิงส์นั้น จะเป็นธุรกิจไทยที่ไปลงทุนถือหุ้นกิจการหรือสาธารณูปโภคในต่างประเทศ โดยเฉพาะภูมิภาคเอเชีย ซึ่งบริษัทไทยที่เข้าไปลงทุนกิจการต่างๆ ในต่างประเทศ จะตั้งโฮลดิงส์ขึ้นมาแล้วนำโฮลดิงส์เข้าระดมทุนจดทะเบียนในตลาดหลักทรัพย์ สัดส่วนการถือหุ้นของโฮลดิงส์ที่เข้าลงทุนต่างประเทศไม่จำเป็นต้องมากถึง 75% ตามหลักเกณฑ์เดิม แต่สามารถถือหุ้นขั้นต่ำตั้งแต่ 20% เนื่องจากธุรกิจบางอย่างของต่างชาติที่เข้าไปลงทุนมีขนาดโครงการใหญ่ การลงทุน 20% ถือว่าสูงมาก 
ขณะเดียวกัน ประเทศที่เข้าไปลงทุนจะไม่ยอมให้ทุนต่างชาติถือหุ้นสัดส่วนมากถึง 75% อีกทั้งบริษัทไทยที่ไปลงทุนในบริษัทต่างชาติจะนำธุรกิจนั้นเข้าจดทะเบียนในไทยลำบาก การให้บริษัทไทยที่ไปลงทุนตั้งโฮลดิงส์ระดมทุนเป็นวิธีที่สะดวกและง่ายกว่า 
เลขาธิการ ก.ล.ต. กล่าวว่า ก.ล.ต.ต้องการให้ตลาดทุนไทยเป็นศูนย์กลางการลงทุนในภูมิภาคนี้ และให้ธุรกิจไทยไปโตในต่างประเทศได้ ซึ่งโฮลดิงส์ที่จัดตั้งและเข้าระดมทุนในตลาดหุ้นไทย จึงเป็นสะพานเชื่อมการลงทุนในภูมิภาคเอเซีย ดึงต่างชาติเข้ามาลงทุนหุ้นไทย
นายวรพล กล่าวอีกว่า ที่ผ่านมาผู้ว่าการธนาคารของประเทศพม่า มาปรึกษาและดูงานกับ ก.ล.ต. จากการหารือพบว่า ประเทศพม่าซึ่งกำลังเปิดประเทศมีศักยภาพสูงมาก ทั้งทรัพยากร โครงสร้างพื้นฐาน สินค้าเกษตรพืชผล และอาหารทะเล อัตราการเติบโตจะสูงและเร็วมาก จะเป็นคู่แข่งที่สำคัญของไทย ซึ่งผู้ประกอบการไทยต้องเตรียมรับมือในอนาคตอันใกล้นี้ และประเทศไทยต้องรีบเชื่อมประโยชน์จากประเทศเพื่อนบ้านด้วย 
ทั้งนี้ สำนักงาน ก.ล.ต.เตรียมจัดสัมมนาให้นักธุรกิจไทยรู้จักโอกาสของประเทศเพื่อนบ้าน โดยจะมีผู้แทนการค้าและผู้แทนภาครัฐจากพม่ามาร่วมสัมมนาหลังสงกรานต์เดือน เม.ย. และหลังจากนี้มีแผนเชิญตัวแทนจากหลายประเทศ เช่น ลาว เวียดนาม เขมร มาสัมมนาอีกรอบ